TIL SVERIGE! Nordmenn kommer kanskje ikke til å reise mindre til Sverige nå når prisforskjellene øker mellom norsk og svensk alkohol. Foto: Linn Cathrin Olsen

Prisforskjellen på alkohol øker

Forskjellene mellom norske og svenske polpriser vokser fra årsskiftet. Svenskespriten blir billigere - ikke dyrere - sammenlignet med den norske.

Lars M. Glomnes

Synnøve Åsebø

Oppdatert 17. oktober 2010

Artikkelen er over ni år gammel

FAKTA: HVA ER TILLATT? Hvis du har vært ute av Norge mindre enn 24 timer, kan du ta med deg varer til en samlet verdi av 3000 kroner toll- og avgiftsfritt. 6000 kroner om du har vært borte lenger.

Uansett hvor lenge du har vært borte, kan du ta med deg alkohol og tobakksvarer som er kjøpt avgiftsbelagt - for eksempel på Systembolaget i Strömstad.

Du kan ta med 1 liter brennevin/likør (22% - 60%), 1,5 liter vin (4,7% - 22%) og 2 liter øl eller rusbrus.

«Brennevinskvoten» kan byttes i 1,5 liter vin eller øl, mens «vinkvoten» kan byttes i øl, liter for liter.

Eksempler på lovlig kombinasjoner er 3 liter vin og 2 liter øl (ikke brennevin) eller 5 liter øl (ikke brennevin eller vin). Vis mer

VG får bekreftet at prisforskjellene mellom norsk og svensk sprit ikke vil minske fra nyttår, slik finansminister Sigbjørn Johnsen mer enn antydet da han la frem statsbudsjettet 5. oktober.

De svenske avgiftene vil nemlig ikke øke med det første.

- Det som er sagt, er at det skal skje endringer i løpet av denne perioden. Det er umulig i dag å si når det blir, eller hvor mye det blir, sier finansminister Anders Borgs pressesekretær Daniel Valiollahi til VG.

DISKUTER:Hva mener du?

- Politisk bløff

Uansett blir det ingen avgiftsøkning fra nyttår, og det kan ta flere år før avgiftene eventuelt heves.

Det bryter med hva finansminister Sigbjørn Johnsen sa da han la frem det norske statsbudsjettet.

Johnsen slo fast at avgiftene på alkohol skal opp med syv prosent fra 1. januar neste år, men beroliget dem som måtte frykte økt Harry-handel.

- Jeg er klar over at det kan reise en grensehandelsproblematikk, men en må da ta med at Sverige også vil øke avgiftene på alkohol med - de har sagt - inntil 13 prosent.

Høyres avgiftspolitiske talsmann Arve Kambe reagerer nå sterkt på det han mener er en politisk bløff fra finansministeren.

- Høyre krever at regjeringen trekker forslaget, og kommer tilbake til dette i revidert budsjett. Dette vil gå ut over grensehandelen og vi kan ikke akseptere ensidige økninger i norske avgifter som allerede er høye, sier Kambe til VG.

Selger mindre

Nye tall fra Vinmonopolet hadde en nedgang på 2,2 prosent i september. Det var den andre måneden på rad med negativ utvikling. Forklaringen deres er økt grensehandel.

Generalsekretær Ingunn Jordheim i Vin- og brennevinsleverandørenes forening sier Sigbjørn Johnsen har sovet i timen.

- Det er som om regjeringen kjører foran og brøyter veien til grensen for folk. De kan jo ikke ha fulgt med på det som skjer utenfor Finansdepartementet, sier Jordheim til VG.

Hun tror det vil ta minst et år før en eventuell endring kommer i Sverige.

- Selv om svenskene skulle gjøre noe med dette i sitt reviderte budsjett, vil endringene ikke virke inn før tidligst i starten av 2012, sier hun.

Helseeffekt

Sigbjørn Johnsen sier til VG at regjeringen står fast ved forslaget om å øke alkoholavgiftene med fem prosent.

- Dette har en positiv helseeffekt og skal blant annet bidra til å finansiere skatteletten på 1,35 milliarder for norske pensjonister, sier Johnsen.

- Forslaget er uavhengig av hva som skjer i Sverige. Men jeg har pekt på at den svenske regjeringen har varslet at de vil øke avgiften på øl og vin med 13 prosent. Det går fram av deres valgmanifest at de vil gjøre det i den kommende perioden, og jeg er ikke kjent med at de vil fravike det valgløftet.

KOMMENTAR:En cowboys statsbudsjett

Publisert: 17.10.10 kl. 12:56 Oppdatert: 17.10.10 kl. 22:04

Les også

Mer om Statsbudsjettet Rus